Foto: Željko Lukunić / Pixsell

ŠATORAŠI i dalje odbijaju napustiti svoju utvrdu u Savskoj. Prosvjed kojim traže smjenu ministra Predraga Matića ušao je u 19. dan.

Okupljeni ratni veterani ponosno su jučer pozirali fotografima s trobojnicom u čijoj se sredini naizgled nalazi hrvatska šahovnica. Grb na zastavi koju su istaknuli prosvjednici, međutim, ima prvo bijelo polje. Što ga ne čini hrvatskim, već ustaškim.

Popularni motiv hrvatske šahovnice je, naime, u uporabi još od 15. stoljeća i kroz veći dio povijesti nije bilo pretjerano bitno je li prvo polje na grbu crvene ili bijele (srebrne) boje. Obje varijante pojavljivale su se do početka 20. stoljeća, odnosno ulaska Hrvatske u Kraljevinu SHS.

Nakon što je Hrvatski sabor 29. listopada 1918. raskinuo sve veze s Austrijom i Ugarskom, kao službeni hrvatski grb ustalila se šahovnica s prvim crvenim poljem, koja se održala i za vrijeme Kraljevine Jugoslavije. Grb s prvim crvenim poljem bio je službena državna oznaka i u Banovini Hrvatskoj, autonomnoj teritorijalnoj jedinici unutar Kraljevine Jugoslavije.

Tekst se nastavlja ispod oglasa

Ustaše zakonom propisali da prvo polje mora biti bijelo

Promjene u izgled grba nakon proglašenja Nezavisne Države Hrvatske (NDH) 1941. godine unose Ante Pavelić i njegovi ustaše. Na snagu je 28. travnja 1941., 18 dana nakon osnutka zločinačke NDH, stupio Zakon o državnom grbu, državnoj zastavi, Poglavnikovoj zastavi, državnom pečatu, pečatima državnih i samoupravnih ureda koji kaže:

"Grb Nezavisne Države Hrvatske je štit s 25 četvorinskih polja bijelih (srebrnih) i crvenih (boje krvi), poredanih naizmjence u pet redova tako da je početno polje bijelo (srebrno). Nad grbom je znak u obliku zvjezdolike troplete vitice iste crvene boje koja uokviruje bijelo polje u kojemu je veliko slovo U tamno modre boje".

Grb s prvim bijelim poljem tako je trajno postao ustaški emblem, koji je iz uporabe uklonjen nakon što su fašisti i njihovi kolaboratori poraženi u Drugom svjetskom ratu. Za vrijeme SFRJ je Federalna Država Hrvatska koristila grb s prvim crvenim poljem, koji se nakon osamostaljenja očuvao i kao simbol Republike Hrvatske.